DA Den Europæiske Unions Tidende C 294/51

Sag anlagt den 4. september 2006 — NOS mod Kommissionen

(Sag T-237/06)

(2006/C 294/106)

Processprog: nederlandsk

Parter

Sagsøger: Nederlandse Omroep Stichting (ved advocaten J.J. Feenstra og H.M.H. Speyar)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning annulleres, navnlig artikel 1, stk. 1 og 2, samt artikel 2 og 3 og de betragtninger, der ligger til grund herfor;

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Nederlandse Omroep Stichting (NOS) har i stævningen nedlagt påstand om annullation af Kommissionens beslutning af 22. juni 2006 om ad hoc-finansieringen af Nederlandse Publieke Omroep (nederlandsk offentlig radio- og tv-spredning) (statsstøtte C 2/2004 [ex NN 170/2003]).

Til støtte for søgsmålet påberåber sagsøgeren sig for det første, at der foreligger tilsidesættelse af artikel 88, stk. 1, 2 og 3, EF og af forordning nr. 659/1999 (1). Ifølge sagsøgeren har Kommissionen fortolket og anvendt forskellen mellem ny og bestående støtte urigtigt. Den ad hoc-støtte, der er genstand for den anfægtede beslutning, er blot en del af den samlede ordning for offentlig finansiering af Nederlandse Publieke Omroep. Denne almindelige ordning er af Kommissionen blevet anset for bestående støtte. De pengestrømme, som Kommissionen betegner som ad hoc-finansiering, gives efter de samme retningslinjer og skal derfor ifølge sagsøgeren anses for bestående støtte.

For det andet gør sagsøgeren gældende, at artikel 87 og 88 EF er tilsidesat, idet Kommissionen har fortolket Altmark-dommen (2) urigtigt. Ifølge sagsøgeren har Kommissionen med urette og på grundlag af et urigtigt udgangspunkt fastslået, at ad hoc-finansieringen skal anses for statsstøtte. Sagsøgeren er af den opfattelse, at de kriterier, som Domstolen har udviklet i Altmark-dommen, ikke kan anvendes i den foreliggende situation. I stedet skal Amsterdam-protokollen om finansiering af offentlig radio- og tv-spredning (3) være udgangspunkt.

For det tredje anfører sagsøgeren, at artikel 87 og 88 EF, artikel 253 EF og forordning nr. 659/1999 er tilsidesat, idet der ikke er nogen sammenhæng mellem ydelsen af ad hoc-finansieringen og den af Kommissionen fastslåede overkompensation. Den overkompensation, der sættes i forbindelse med opståen af reserver hos radio- og tv-stationerne, kan ifølge sagsøgeren ikke i tilstrækkeligt omfang føres tilbage til den pengeydelse, som Kommissionen betegner som overkompensation.

Sagsøgeren påberåber sig for det fjerde, at der foreligger tilsidesættelse af artikel 87 og 88 EF, idet Kommissionen med urette anser indtægter fra ophavsrettigheder for statsstøtte. Desuden begunstiger ad hoc-finansieringen ikke sagsøgeren som virksomhed som omhandlet i artikel 87, stk. 1, EF, og den tildelte offentlige finansiering fører ikke til en fordrejning af konkurrencen som omhandlet i artikel 87, stk. 1, EF.

For det femte anfører sagsøgeren, at artikel 86, stk. 2, EF er tilsidesat ved en utilstrækkelig proportionalitetsprøvelse. Ifølge sagsøgeren følger det blandt andet af Amsterdam-protokollen om finansiering af offentlig radio- og tv-spredning, at Kommissionen med urette har undladt — efter at det var konstateret, at der ikke var tale om en fordrejning af konkurrencen — at sammenholde overkompensationens negative virkninger med interessen i udførelsen af en offentlig opgave og Fællesskabets interesse i almindelighed. Sagsøgeren er af den opfattelse, at Kommissionen herved skulle have taget hensyn til det nederlandske sprogområdes begrænsede størrelse og til den omstændighed, at de opståede reserver inden for en overskuelig tid ville have ført til udgifter og dermed ville være forsvundet.

Endelig gør sagsøgeren gældende, at formforskrifterne i artikel 88, stk. 2, EF og retten til kontradiktion er tilsidesat, idet Kommissionen har udvidet undersøgelsens omfang i forskellige henseender.

(1) Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel 93 (EFT L 83, s. 1).

(2) Dom af 24.7.2003, Altmark Trans GmbH og Regierungspräsidium Magdeburg mod Nahverkehrsgesellschaft Altmark GmbH (sag C-280/00, Sml. I, s. 7747).

(3) Protokol til traktaten om oprettelse af Det Europæiske Fællesskab om offentlig radio- og tv-virksomhed i medlemsstaterne